Belgian lain mukaan kaikkien hyväntekeväisyysyhdistysten on toimitettava kirjanpitonsa viranomaisille. Näihin hyväntekeväisyysyhdistyksiin lasketaan mukaan myös uskonnolliset yhteisöt, kuten kirkot ja moskeijat.

Vain harvat belgialaismoskeijat ovat toimittaneet vaaditut talousselvitykset viranomaisille, kertoo The Brussels Times.

Brysselin paristakymmenestä moskeijasta vain 13 on toimittanut joitain taloustietoja viranomaisille. Tosin, osa näistäkin toimijoista on jättänyt toimittamatta vuosittaisia tilitietoja viranomaisille.

Yksi huomattavimpia tilivelvollisuuden väistäjiä on Brysselin suurmoskeija, joka ei ole toimittanut mitään tietoja Belgian talousviranomaisille. Belgia otti suurmoskeijan hallintaansa Saudi-Arabialta tämän vuoden maaliskuussa, osana Belgian hallituksen salafismin ja islamistisen ekstremismin torjuntastrategiaa.

”Näiden organisaatioiden rahavirtoja ja todellista toimintaa on hyvin mutkikasta selvittää. Läpinäkyvyys on tässä suhteessa muodostunut ongelmaksi,” kommentoi Georges Dallemagne, Belgian Humanistisen Keskustapuolueen varajohtaja.

Lähteet: The Brussels Times, Reuters